El conseller d'Educació, Josep Bargalló, ha anunciat que " s'han obert dos canals de Telegram amb informació diària i contínua, que són el canal Salut Escola per a les famílies i el canal Salut Escola Professionals per al professorat ".
Ha afegit que " aquesta informació també està a la pàgina de Salut Escola de Salut i d'Escoles Segures d'Educació ".
Així ho ha explicat aquest matí davant dels mitjans de comunicació després de visitar les obres d'ampliació i reforma de l'Institut Joan Miró de Cornellà de Llobregat.
També ha visitat els terrenys on s'ubicarà el nou institut escola de Viladecans.
Ho ha fet acompanyat del delegat del Govern de la Generalitat a Barcelona, Juli Fernàndez, i de la directora dels Serveis Territorials d'Educació al Bai Llobregat, Elena Ferreiro.
Bargalló ha assegurat que una de les voluntats dels departaments d'Educació i de Salut és donar la màxima informació amb la màxima transparència: " Som conscients que estem en una situació de neguit per l'escola i per la família, i aquest neguit exigeix informació pels pares ".
És per això que " Insisteixo en què la informació és fonamental i la transparència és obligada ", ha refermat el conseller.
El conseller també ha destacat " l' esforç ingent que estan fent escoles i instituts per poder acollir tot l'alumnat el 14 de setembre, per fer el procés d'aprenentatge i l'educació amb la màxima qualitat en aquests moments, amb totes les mesures sanitàries, de prevenció i d'higiene ".
El conseller també ha posat en valor els plans d'organització que estant treballant els centres: " Amb els recursos que tenen i els que s'han pogut donat de més, que segurament són limitats, estan fent uns plans d'obertura per garantir la qualitat de la docència i la seguretat de l'alumnat ".
Ha remarcat que el pla d'organització de l'Institut Joan Miró, que aquest matí ha presentat l'equip directiu al conseller, " és un pla exemplar, tot i les dificultats d'espais ".
En aquest sentit, ha explicat que " és un institut gran amb dificultats d'espais" i que per això "el mes de juliol el Govern va aprovar 5 milions per l'ampliació i la renovació del centre, i que el primer trimestre rebrà un mòdul prefabricat ".
Posteriorment, Josep Bargalló ha anat a l'Institut Olímpia i Escola Mediterrània de Viladecans, on ha mantingut una trobada amb els equips directius d'ambdós centres i ha visitat els terrenys on es construirà el nou institut escola.
Bargalló ha recordat que una de les primeres visites com a conseller que va fer al Baix Llobregat " va ser a Viladecans, al barri on estem ara per tractar sobre al construcció d'un nou edifici escolar per donar resposta a les necessitats del barri i a l'escola i institut que estan en mòduls ".
Ha manifestat que des d'aleshores s'han fet dos avenços: " L'acord de constituir l'institut escola, que és una de les apostes del Departament, i, el segon és l'acord de Govern de fa un mes de dotar pressupostàriament amb més de 8 milions d'euros la construcció d'aquest institut escola ".
Ha explicat també que quan comenci el curs s'iniciarà un " procés participatiu amb l'Ajuntament, les direccions dels centres i les Ampes per veure quin edifici i quin tipus de procés constructiu es vol dur a terme ".